Benny Engelbrecht (S), 2008-01-22:
Det fremsatte beslutningsforslag er grundlæggende yderst sympatisk.
Socialdemokraterne er enige i, at den kollektive transport skal styrkes.
Især trænger jernbanerne til et løft.
Vi har tidligere stemt for et lignende forslag fremsat i 2006-07-samlingen, dengang fremsat af hr. Rune Lund m.fl.
Vi finder fortsat Enhedslistens forslag udmærket.
Imidlertid må vi også forholde os til den faktiske politiske situation.
Lignende synspunkter fremførte fru Henriette Kjær på vegne af De Konservative og hr. Walter Christophersen på vegne af Dansk Folkeparti.
I dag kender vi jo indholdet af Infrastrukturkommissionens rapport, vi har læst den, og vi ved, at især to af rapportens hovedkonklusioner har indflydelse i forhold til den sydjyske del af Danmark.
Det første punkt er prioriteringen af det store H.
I dag udnyttes kapaciteten til fulde, og selv små hændelser kan udløse forsinkelser eller aflysninger.
Dette oplevede syd- og sønderjyderne i ekstrem grad i sommeren 2007, hvor DSB's sommerkøreplan resulterede i danmarksrekord i driftsforringelser i Sydjylland.
Infrastrukturkommissionens rapport giver os på det punkt ikke ny viden, men en forklaring på sammenhængen mellem kapacitet og effekt.
Den anden hovedkonklusion er styrkelsen af portene til Europa.
En meget stor del af den internationale godstransport foregår i dag over den dansk-tyske grænse, og denne godsmængde vil øges betydeligt i de kommende år, også når en fast forbindelse over Femern Bælt står klart.
Derfor vil det både i det korte og det lange perspektiv være at udvise rettidig omhu at opgradere den sydligste del af det store H's ene ben på jernbaneområdet.
For at understrege dette synspunkt vil jeg henvise til notatet »Strategiske perspektiver for udvikling af baneinfrastrukturen«, som Trafikstyrelsen sendte til Infrastrukturkommissionen i forbindelse med deres arbejde.
I notatet arbejder man med tre mulige teser for jernbanens udvikling.
I alle tilfælde peges på dobbeltsporet mellem Vamdrup og Tinglev som en nødvendig investering.
Med baggrund i de forbehold, Venstre, Konservative og Dansk Folkeparti havde ved sidste behandling, har SF, Socialdemokraterne og Enhedslisten i dag fremsat et alternativt beslutningsforslag.
Jeg vil dog bemærke, at Socialdemokraterne ser dette alternative forslag som en imødekommelse af de forbehold, Venstre, Dansk Folkeparti og Konservative har.
Samtidig vil det give Folketingets partier den mulighed bredt at debattere Infrastrukturkommissionens konklusioner ved den berammede høring den 27. februar, inden en beslutning træffes.
Spørgsmålet om det sydjyske dobbeltspor er meget afgørende for Socialdemokraterne, og det er da også påfaldende at studere den lange historie, dette projekt har.
Det har således været på den politiske dagsorden helt tilbage til min ærede forgænger hr. J.K. Hansens tid.
Vi håber derfor, at de løfter, der blev afgivet før, under og efter valgkampen i 2007 af repræsentanter for regeringspartierne og Dansk Folkeparti, nu kan blive indfriet.
Jeg vil ikke her gentage de mange løfter, der blev afgivet, blot dvæle ved det debatindlæg af hr. Hans Christian Schmidt, som dagbladet JydskeVestkysten bragte den 31. december 2007, hvor hr. Hans Christian Schmidt skriver, og jeg citerer: Sydjylland er Danmarks bro til resten af Europa. Hvis vi vil fastholde Danmarks omfattende samhandel med resten af Europa, er det nødvendigt, at vi forbedrer og udbygger den sydjyske infrastruktur.
Jeg mener, at vi skal udvide jernbanenettet, bl.a. ved at etablere et dobbeltspor mellem Vojens og Vamdrup.
Citat slut.
Jeg går ud fra, at hr. Hans Christian Schmidt står ved disse holdninger, og at han har opbakning i sit parti til denne holdning.
Med hensyn til det foreliggende forslag fra Enhedslisten skal jeg på det nuværende grundlag sige, at Socialdemokraterne vil undlade at stemme til forslaget, idet vi ønsker at fremme det forslag, vi er medforslagsstillere af, og som vi håber vil nyde bred opbakning i Folketinget.